钦定古今图书集成/明伦汇编/家范典/第076卷 > 唐杜氏通典 > 《甥侄名不可施伯叔从母议》
## 钦定古今图书集成/明伦汇编/家范典/第076卷 > 唐杜氏通典 > 《甥侄名不可施伯叔从母议》

宋代或问颜延之曰：“甥侄亦可施于伯叔从母耶？”颜
答曰：“伯叔有父名，则兄弟之子不得称侄；从母有母
名，则姊妹之子不可言甥。且甥侄唯施之于姑舅耳，
何者？侄之言实也，甥之言生也。女子虽出，情不自绝，
故于兄弟之子称其情实。男子居内，据自我出，故于
姊妹之子，言其出生。伯叔本内，不得言实，从母俱出”，
不得言甥。然谓吾伯叔者，吾谓之兄弟之子；谓吾从
母者，吾谓之姊妹之子。雷次宗曰：“夫谓吾姑者，吾谓
之侄。”此名独从姑发。姑与伯叔于昆弟之子，其名宜
同。姑以女子有行事，殊伯叔，故独制侄名，而字偏从
女，如舅与从母为亲不异，而言谓吾舅者，吾谓之甥，
亦犹自舅而制也。名发于舅，字亦从男，故“侄”字有女，
明不及伯叔；“甥”字有男，见不及从母。是以《周服篇》无
“侄”字，《小功篇》无甥名也。